Vier vas oor R3,5 miljoen se vetplante(Foto: SAPD) Vier verdagtes is in Kuruman in hegtenis geneem vir die besit van beskermde vetplante met ŉ geraamde waarde van sowat R3,5 miljoen. Volgens kapt. Mosimaneotsile Letsapa, polisiewoordvoerder, het lede van Kuruman se veediefstaleenheid omstreeks 04:30 Dinsdag op die verdagtes toegeslaan nadat ŉ wenk ontvang is. Hulle is bygestaan deur lede van die Kuruman-buurtwag en Rhino Security en het ŉ vragmotor en bakkie op die N14 voorgekeer. Die vetplante is in die voertuie gevind en die vier mans is in hegtenis geneem. Die verdagtes sal binnekort in die Kuruman-landdroshof verskyn. Die Valke se eenheid vir ernstige georganiseerde misdaad sal die saak verder ondersoek. Brig. Johnny Besnaar, waarnemende bevelvoerder van die John Taolo Gaetsewe-distrik, het die buurtwag en Rhino Security geloof vir hul samewerking met die polisie.